ขู่ขาใหญ่ขายต่อเจอยึดโควตาหวย
แก้ปัญหาหวยแพงหืดจับ บอร์ดสลากฯ ขู่เจ้าของโควตาถ้านำไปขายต่อจะยึดคืนให้โมเดิร์นเทรดขายแทน
11 พ.ค. 2558

แก้ปัญหาหวยแพงหืดจับ บอร์ดสลากฯ ขู่เจ้าของโควตาถ้านำไปขายต่อจะยึดคืนให้โมเดิร์นเทรดขายแทน
แหล่งข่าวจากคณะกรรมการสำนักงานสลากกินแบ่งรัฐบาล (สำนักงานสลากฯ) เปิดเผยว่า การจัดสรรโควตาสลากที่จะหมดอายุในเดือน มิ.ย.นี้ จำนวน 48 ล้านฉบับนั้น อาจจะต้องจัดสรรให้กับผู้ค้ารายเดิม เนื่องจากสำนักงานสลากฯ จะเซ็นสัญญากับผู้ได้รับจัดสรรโควตาทุก 2 ปี แต่จะมีการทบทวนเป็นรายปี
ดังนั้น ในปีนี้จำเป็นต้องให้รายเดิมไปก่อน แต่ พล.ต.อภิรัชต์ คงสมพงษ์ ประธานบอร์ดสลากฯ ยืนยันว่าโควตาดังกล่าวให้เพื่อไปจำหน่ายเอง หากพบว่ามีการนำไปขายต่อให้กับผู้ค้าอื่น ก็จะยึดคืนโควตาทั้งหมด เพราะถือว่าทำผิดเงื่อนไข และจะนำไปจำหน่ายในห้างโมเดิร์นเทรดแทน
“สำนักงานสลากฯ จะทำสัญลักษณ์ชัดเจนว่าสลากเล่มไหนจำหน่ายให้ใคร เพื่อใช้เป็นหลักฐานในการเอาผิด หากพบมีการนำไปขายเกินราคาจะดำเนินคดีตามกฎหมายกับเจ้าของโควตา และบอกเลิกสัญญาทันที” แหล่งข่าวระบุ
ทั้งนี้ แนวทางแก้ปัญหาสลากแพงที่บอร์ดกำลังศึกษาอยู่ มีเรื่องการจะเสนอให้พิมพ์สลากเพิ่มให้ห้างโมเดิร์นเทรดรับไปจำหน่ายในตู้อัตโนมัติ เพื่อแทรกแซงตลาดให้ราคาสลากลดลงเหลือคู่ละ 80 บาทให้ได้
“แนวทางที่จะขายให้ห้างโมเดิร์นเทรดนั้น ทางสำนักงานสลากฯ ต้องการขายขาดให้ในราคาคู่ละ 72.60 บาท มีเงื่อนไขต้องจำหน่ายเอง ห้ามนำไปขายต่อให้กับผู้อื่นอย่างไรก็ดี มีโมเดิร์นเทรดบางรายขอต่อรองหากจะขายขาดและไม่ให้นำไปขายต่อ ทางสำนักงานสลากฯ ควรจะขายให้ในราคา 68 บาท เนื่องจากจะมีส่วนสูญเสียจากเลขไม่สวยที่ทางผู้ค้าต้องรับไว้เช่นกัน” แหล่งข่าวระบุ
อย่างไรก็ดี แนวทางพิมพ์สลากเพิ่มเพื่อขายในโมเดิร์นเทรด ยังเป็นเพียงแนวคิดที่ยังไม่ได้ข้อสรุป การจะดำเนินการอย่างไร บอร์ดสลากฯ ต้องหารือกระทรวงการคลังและนำเสนอคณะรัฐมนตรีเพื่อพิจารณา ซึ่งทาง พล.อ.ประยุทธ์ จันทร์โอชา นายกรัฐมนตรี ใช้มาตรา 44 ตามคำสั่งคณะรักษาความสงบแห่งชาติ (คสช.) ก็ต้องการให้ราคาสลากลดลงมาตามกฎหมาย ซึ่งอาจจะต้องงดออกสลากตามที่นายกฯ ประกาศก็ได้ หากราคาสลากยังไม่ปรับลดลงมาเหลือคู่ละ 80 บาท
ด้านผู้ประกอบการโมเดิร์นเทรดยังรอความชัดเจนของสำนักงานสลากฯ ว่าจะให้ขายสลากจริงหรือไม่ และการขายจะให้ขายผ่านตู้ หรือให้ผู้ค้าย่อยใช้สถานที่ในห้างมานั่งขายให้ประชาชน ซึ่งจะต้องมีการจัดสรรผลประโยชน์กัน แต่ทั้งหมดก็ยังไม่มีความชัดเจนจนกว่าจะได้ข้อสรุป